Xijahatana xi lo na swi vonisa sweswo xo tlulu, xi tsutsumela laha a a werile kona. Xi fika xi korhama, xi n'wi languta exikandzeni. "Swi lo yini manana" Xi vutisa hi mbilu yo vava, xi n'wi langutile exikandzeni eku vonakaleni loku ku nga riki na matimba. Ku vonakala ka vuketiketi bya ndzilo. Ko whi! "Manana, pfukani!" Xi vula xi n'wi langutile "Pfukani!" Ko whi! Xi ringeta ku n'wi tlakusa. Kambe ko whi! Manana wa xijahana a a nga ninginiki. Wonge a a ri ribye. Xifanyetana xo yima tindleve. A xi nga si tshama xi swi vona leswi. Xikan'we-kan'we xi twa xi dzuka nyuku. "Xana loko swi te tani ndzi endla yini" Xi tivutisa. Xi yingisela loko ku ri na munhu loyi a nga xi pfunaka. A ku lo whi, hinkwako. Swincerere a swi ba huwa ku tlurisa. A byi ri vusiku. A ku ri kona xijahatana xi swi vona. Swin'wana munhu u swi lemuka loko a ri na xiphiqo. Xiphiqo xi anamisa miehleketo. Ku tlhandlekela kwalaho, n'weti a ku ri hava?